CELEX: 22010D0255
Language: el
Date: 2009-11-23 00:00:00
Title: Σύσταση αριθ. 1/2009 του Συμβουλίου Συνεργασίας ΕΕ-Ουκρανίας, της 23ης Νοεμβρίου 2009 , σχετικά με την εφαρμογή της ατζέντας σύνδεσης ΕΕ-Ουκρανίας

4.5.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 111/31
            
         ΣΫΣΤΑΣΗ αριθ. 1/2009 ΤΟΥ ΣΥΜΒΟΥΛΊΟΥ ΣΥΝΕΡΓΑΣΊΑΣ ΕΕ-ΟΥΚΡΑΝΊΑΣ
   της 23ης Νοεμβρίου 2009
   σχετικά με την εφαρμογή της ατζέντας σύνδεσης ΕΕ-Ουκρανίας
   (2010/255/ΕΚ)
   ΤΟ ΣΥΜΒΟΥΛΙΟ ΣΥΝΕΡΓΑΣΙΑΣ ΕΕ-ΟΥΚΡΑΝΙΑΣ,
   Έχοντας υπόψη τη συμφωνία εταιρικής σχέσης και συνεργασίας για τη σύναψη εταιρικής σχέσης μεταξύ των Ευρωπαϊκών Κοινοτήτων και των κρατών μελών τους και της Ουκρανίας, στο εξής «συμφωνία», και ιδίως το άρθρο 85,
   Εκτιμώντας τα ακόλουθα:
   
               (1)
            
            
               Το άρθρο 85 της συμφωνίας εξουσιοδοτεί το Συμβούλιο Συνεργασίας να διατυπώνει κατάλληλες συστάσεις κατόπιν συμφωνίας μεταξύ των δύο συμβαλλομένων μερών.
            
         
               (2)
            
            
               Σύμφωνα με το άρθρο 102 της συμφωνίας, τα συμβαλλόμενα μέρη λαμβάνουν όποια γενικά ή ειδικά μέτρα απαιτούνται για την εκπλήρωση των υποχρεώσεών τους βάσει της συμφωνίας και φροντίζουν για την επίτευξη των στόχων που προβλέπονται στη συμφωνία.
            
         
               (3)
            
            
               Τα συμβαλλόμενα μέρη της συμφωνίας διεξάγουν επί του παρόντος διαπραγματεύσεις για τη σύναψη συμφωνίας σύνδεσης, που θα συμπεριλαμβάνει βαθιά και ολοκληρωμένη ζώνη ελευθέρων συναλλαγών.
            
         
               (4)
            
            
               Τα συμβαλλόμενα μέρη της συμφωνίας συμφώνησαν επί του κειμένου της ατζέντας σύνδεσης ΕΕ-Ουκρανίας.
            
         
               (5)
            
            
               Η ατζέντα σύνδεσης ΕΕ-Ουκρανίας θα αντικαταστήσει το τρέχον σχέδιο δράσης ΕΕ-Ουκρανίας, και επιπλέον θα προετοιμάσει και θα διευκολύνει την έγκαιρη θέση σε ισχύ της μελλοντικής συμφωνίας σύνδεσης ΕΕ-Ουκρανίας μέσω της επεξεργασίας συγκεκριμένων μέτρων και της επίτευξης συμφωνίας επ’ αυτών, με σκοπό την παροχή πρακτικών οδηγιών για την αναγκαία προπαρασκευή και εφαρμογή.
            
         
               (6)
            
            
               Η ατζέντα σύνδεσης εξυπηρετεί τον διττό στόχο του καθορισμού συγκεκριμένων μέτρων για την προπαρασκευή της συμφωνίας σύνδεσης και της παροχής ευρύτερου πλαισίου για την επίτευξη του σφαιρικού στόχου της πραγμάτωσης πολιτικής σύνδεσης και μεγαλύτερης οικονομικής ολοκλήρωσης της Ουκρανίας με την Ευρωπαϊκή Ένωση.
            
         
               (7)
            
            
               Η ατζέντα σύνδεσης αποτελεί επιχειρησιακό έγγραφο, το οποίο θα αναθεωρείται αναλόγως των αναγκών με βάση την περιοδική εξέταση της προόδου για την οποία γίνεται λόγος στην ενότητα 3.9 της ατζέντας σύνδεσης και ενόψει της επίτευξης των σφαιρικών στόχων της,
            
         ΕΞΕΔΩΣΕ ΤΗΝ ΑΚΟΛΟΥΘΗ ΣΥΣΤΑΣΗ:
   Άρθρο μόνο
   Το Συμβούλιο Συνεργασίας συνιστά να εφαρμόσουν τα μέρη την ατζέντα σύνδεσης ΕΕ-Ουκρανίας, που περιέχεται στο έγγραφο UE-UA 1056/2/09 REV 2, εφόσον η εφαρμογή της αποσκοπεί στην προπαρασκευή και στην εφαρμογή της μελλοντικής συμφωνίας σύνδεσης ΕΕ-Ουκρανίας.
   
      Βρυξέλλες, 23 Νοεμβρίου 2009.
      
         
            Για το Συμβούλιο Συνεργασίας
         
         
            Αρχηγός της αντιπροσωπείας ΕΕ
         
         C. BILDT
         
            Αρχηγός της αντιπροσωπείας της Ουκρανίας
         
         Y. TYMOSHENKO